b'\n_START_ARTICLE_\nAnsari X-Prize\n_START_PARAGRAPH_\nAnsari X-Prize oli kilpailu, jossa tavoitteena oli suorittaa kahden viikon sis\xc3\xa4ll\xc3\xa4 kaksi onnistunutta avaruuslentoa yksityisin varoin rakennetulla aluksella. Vaatimuksena oli yli 100 kilometrin lentokorkeus ja mukana kuljetettava 180 kg:n paino, joka vastasi lent\xc3\xa4j\xc3\xa4n ja kahden ylim\xc3\xa4\xc3\xa4r\xc3\xa4isen matkustajan painoa. Palkinnon rahoittaja on kansainv\xc3\xa4linen X Prize Foundation -s\xc3\xa4\xc3\xa4ti\xc3\xb6._NEWLINE_Scaled Composities -yhti\xc3\xb6n alus SpaceShipOne teki hyv\xc3\xa4ksytt\xc3\xa4v\xc3\xa4t kaksi lentoa 29. syyskuuta ja 4. lokakuuta 2004 ja voitti 10 miljoonan Yhdysvaltain dollarin palkintosumman. Toinen joukkue, jonka katsottiin pystyv\xc3\xa4n haastamaan SpaceShipOnen palkinnonvoittajana, oli kanadalaisl\xc3\xa4ht\xc3\xb6inen da Vinci Project.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nMolemmat kilpailulennot tuli suorittaa samalla aluksella. Polttoainetta lukuun ottamatta aluksesta sai vaihtaa lentojen v\xc3\xa4lill\xc3\xa4 vain 10 prosenttia. Edes NASAn avaruussukkula ei t\xc3\xa4yt\xc3\xa4 n\xc3\xa4it\xc3\xa4 vaatimuksia, sill\xc3\xa4 sukkulan l\xc3\xa4ht\xc3\xb6valmistelut viev\xc3\xa4t yli kaksi viikkoa. Aluksen tuli olla toisen lennon j\xc3\xa4lkeen kunnossa sek\xc3\xa4 periaatteessa valmis uudelleenk\xc3\xa4ytt\xc3\xb6\xc3\xa4 varten, ja miehist\xc3\xb6n tuli palata vahingoittumattomana._NEWLINE_Saavutettu lentokorkeus mitattiin kolmen erillisen j\xc3\xa4rjestelm\xc3\xa4n avulla. Jokaisen kilpailulennon mukana oli korkeusmittari, jota sanottiin \xe2\x80\x9dkultaiseksi laatikoksi\xe2\x80\x9d. T\xc3\xa4m\xc3\xa4n lis\xc3\xa4ksi k\xc3\xa4ytettiin kahta erillist\xc3\xa4 tutkaj\xc3\xa4rjestelm\xc3\xa4\xc3\xa4. Virallinen lentokorkeus oli n\xc3\xa4iden kolmen j\xc3\xa4rjestelm\xc3\xa4n antama keskiarvo._NEWLINE_Joukkueet eiv\xc3\xa4t saaneet ottaa vastaan rahoitusta hallituksilta. Yksityiset sponsorit olivat kuitenkin sallittuja.\n_START_SECTION_\nKilpailun tavoite\n_START_PARAGRAPH_\nKilpailu suunniteltiin edist\xc3\xa4m\xc3\xa4\xc3\xa4n avaruusteknologian hy\xc3\xb6dynt\xc3\xa4mist\xc3\xa4 yksityisell\xc3\xa4 sektorilla, mink\xc3\xa4 vuoksi kilpailijat eiv\xc3\xa4t saaneet rahoittaa toimintaansa julkisella rahalla. Tarkoitus oli osoittaa, ett\xc3\xa4 avaruuslennot ovat mahdollisia niin yksityisille kuin yrityksillekin, mik\xc3\xa4 puolestaan mahdollistaa kaupalliset avaruuslennot ja avaruusturismin. Lis\xc3\xa4ksi toivottiin, ett\xc3\xa4 kilpailu edist\xc3\xa4\xc3\xa4 teknis-tieteellist\xc3\xa4 kehityst\xc3\xa4, jolloin saatettaisiin l\xc3\xb6yt\xc3\xa4\xc3\xa4 halvempia tapoja p\xc3\xa4\xc3\xa4st\xc3\xa4 Maan kiertoradalle.'